داك البرتوش، ولا يبان بحال شي قصر بداك الضو، غا هو عامر محنسرين، الشراب قليل والكماية عيانة، داك النهار غنكمي السبسي، كميت شي تلاتة د الشقيفات مزيانين، ديك الساعة وليت نسمع مزيان، نركز مزيان، و نهضر بلا ما نفكر، تبويقتو عجباتني، ونساتني فداك الكارو الي فرشخليا صدري، بدات الحركة كتقال، كنتبنج، بحالا محركيني بالعرض البطيئ، باش نحط غي الكاس من يدي كيجيبلي الله دوزت سيمانة بين السداري و الطبلة، عيني بداو كيتقالوا عليا، بحالا هازة الحجر عليهم، بالحق تسخسيخة زوينة، كتنسا شكون مسعودة، شمن قرينة كحلة منين جات؟ وجوه الزبل الي عرفات، القوادة كاملة الي دازت ومازال،كانت واحد المزيكا نقية، مخلطة جاز و شي حاجة خرا معرفتش سميتها، ديك الساعة غمضت عيني ومشيت مع الموسيقى، عندي الشطيح لداخل، بحال الحضرة، يدي كلعب بيهم فالسما بحالا غا نطير، دوك الشقوفة دارولي الطيارة، كانت هاديك أول مرة كنعس فيها مع كليان وانا ما مكنززاش و ما عاضاش على لساني، ولا باغا الضو يطفا باش منشوفنيش ومنشوفش داك اللي معايا، خديت راحتي، و خليتو خدام، قضا غرض بالزربة، كان الي كالها كضحكني، كنخرا عليه بالضحك، شوية رجع فوغيغ، شداتني التبويعة، بدا راسي كيدور، البيت كولو كيدور، تفكرت را كميت على الجوع، مالقيت فين نرد، خشيت وجهي فميكة و بقيت نبوع، تا خرجو عيني، شللت فمي فواحد الجغيمة د الما لقيتها حدايا، ورشيت شوية د الريحة فيدي، عاد خرجت، حلفت لا مزال نعاود نقرب داك الزبل، ضربني شوية البرد، بديت كنتوكض ما بقيتش قديت نسد فمي، معدتي ترونات، بغات تخرج، حط الفلوس فوق الطبلة، خرج و خلا الباب غي مردود، باش نفهم راسي ونقود بالشوية.. تفكرت راني دايرة مع مصطفى فالقهوة، كنت موجداليه كاسيطة ديال الترباب باش نقيليه ودنيه، بقيت كنتشاور مع راسي واش نسبو ولا لا، واخا ما عقلت كاع على ديك الليلة مزيان، دازت بحال شي حلمة الي كتفيق الصباح ناسيها، معطلنيش، بالزربة جا عندي، خلص القهوة و كالي يالاه نتحركو لشي بلاصة خاوية باش نهضر معاك بالمعقول، راه ما نسيتش فاش كتليك غا نعاونك، سكتت، كتلو داكشي لي نكولوه لهيه نكولوه تا هنا، ودوك القوالب ديال ولاد القحاب طلعولي فكري، و ما عنديش الوقت الي نضيع و الظلام قريب يطيح عاوتاني، بقا كيشوف فيا شحال، كالي مسعودة فراسك عينيك فشكل، عينيك زوينين، فيهم واحد الحزن قديم، بقيت كنتشتت بالضحك، كالوهالي قبل منو بزاف، كاع الي بغا يحويك فابور كيولي شاعر، يقرا فيك القصائد وفاش يسالي ما تفرقش بينو و بين الشمكار ديال راس الدرب، كتلو واخا زيد شنو اخر، كما كاروه بالشوية وكيخمم بحالا انسرقو بانكة، وانا ما فياش الجهد الي نبقا نتسناه، مشيت الطواليط بلت، غسلت وجهي، وبقيت كنقاد شعري فالمراية، كنتعطل بينما يطلق هاد الخرا راسو. فاش رجعت صدمني، وايلي، كاع هدا زهر، شنو زعما ديك الهلوسة ديال را الدنيا باقي فيها الخير صادقة زعما، شديتلو يدو و كتلو شوف اخويا مصطفى، انا مزاوكة فيك، بلا ما ضحك عليا ولا تفلا عليا، بغيتي غا النعاس را كل حاجة و تامانها، و الفعايل الي درتي اخر مرة ماشي ديال ولاد الناس ولكن مبغيتش نعربط، صاحبو سبليوني، باني شي لعبة بحال الشكل د قرية سياحية قدها قد الخلا فيها جرادي والشجر، داير بحال تيران د لكولف متوسطاه واحد البحيرة وفيه دي كابانو وريسطورات، ما مساليش، عندو الغرق د المشاريع، و انا الغرق د المشاكيل، ولكن كنعرف نهضر اللغات، خصو شي حد تقة يقابلو المشروع، هو كيرجع مرة فالشهر، يجمع الحصيصة ديالو و يخلص الخدامة و يمشي، كالي نتي واخا هاكاك كتباني تقة، و ماغاديش تحشميني مع صاحبي، وهانتي واكلة فابور، ناعسة فابور، و مضبرة صريف مزيان من الفوق، وتما مكيعرفك حد، بدلي عليا تا هاد السمية ديال الزبل، مسعودة ولا ميلودة، سيري بداي من جديد، ما عرفتي تعجبي السبليوني و يديك الخاريج كاع و تقودي من هنا، ما خليتي تا بلاصة نقية، فين ما مشينا لقاوك بحال البركاسة.. شداتني الضحكة و البكية و الفرحة و بانتلي الدنيا دورات وجها عند وجهي، بغاتنا نتصالحو واقيلا، بالحماس الي فيا كتلو عطيني نص نهار، نمشي نجمع شراوطي من داك البيت و خلصلي مول الكرا راني غي معلقاليه..ما خلانيش، ما بغاش، يا دابا يا سيري تخراي، الفرصة كتجي مرة وحدة، ما غتسناكش تمشي تجمعي شراوطك، انا بغيت نجمع حاجة وحدة، ديبلوم ديالي، وسليباتي، كل واحد كيعاود قصة، كل لون كيفكرني فراجل دوزتو و لا دوزني ولا دوزها عليا، و بغيت نسلم على المراية المشقوقة لاخر مرة ونكمل عليها بالتهراس، نجمع شي تصيورات ديال الميمة بالبيض و الكحل 
كَود تنفرد بنشر رواية ” مسعودة ” الحلقة 19: قالي مسعودة عينيك فشكل، زوينين، فيهم واحد الحزن قديم، بقيت كنتشتت بالضحك،قالوها لي قبل منو بزاف، كاع الي بغا فابور كيولي شاعر، يقرا فيك القصائد وفاش يسالي ما تفرقش بينو و بين شمكار